
C-vitamin tabletták kioldódási sebességének vizsgálata

Összefoglalás
Képzeld el, hogy egy gyógyszergyári laboratóriumban dolgozol! Feladatul kapjátok, hogy kétféle C-vitamin tabletta kioldódásának sebességét kell meghatároznotok. A feltételezések szerint az egyik tabletta lassabban oldódik, és ezért ez hatásosabb is. El kell dönteni, hogy a vizsgált tabletták kioldódási sebessége tényleg lényegesen eltér-e egymástól.

A feladat során csoportmunkában kell megszervezni a mérést. A kioldódó C-vitamint jodometriásan határozzuk meg. Igen lényeges a pontos és gondos ütemterv (időterv) elkészítése, mert a tabletták oldódása során 5 percenként kell egy-egy titrálást elvégezni. A mérés elve illetve leírása a StandardBase honlapon megtalálható.

Feladatcsoport típusa
C
Ez a feladatcsoport a következő kompetenciák fejlesztésében segít:

· Természettudományos ismeretek alkalmazása a problémamegoldás során

· Csapatmunkával kombinált problémamegoldás

· Idő-, és munkaterv készítés

Mérési technika
Redox titrálás
Alkalmazási terület
Gyógyszeripar
Idő
· Gyakorlati idő:

160 perc
· Elméletre szánt idő:
  20 perc
· Iskolán kívüli idő:
  90 perc
StandardBase szabványvizsgálatok
Determination of vitamin C by redox titration

StandardBase mérési technikák
Volumetric analysis
Egyéb források
Gedeon Richter Plc., Budapest, Gyömrői u. 19-21. Hungary; www.richter.hu

http://en.wikipedia.org/wiki/Vitamin_C

http://paws.wcu.edu/bacon/VitaminC.pdf

http://chemistry.about.com/od/demonstrationsexperiments/ss/vitctitration_2.htm
European Pharmacopeia

www.standardbase.com

D. A. Skoog, D. M. West, F. J. Holler: Fundamentals of analytical chemistry, Saunders Collage Publishing, 1992; ISBN 0-03-075397-x

Diák feladatleírás
C-VITAMIN : C-vitamin tabletták kioldódási sebességének vizsgálata
Rövid összefoglaló

Képzeld el, hogy gyógyszergyári laboratóriumban dolgozol! Az a feladatod, hogy egy újonnan formulázott C-vitamin tabletta kioldódási sebességét kell összehasonlítanod egy korábbi gyártmánnyal. A feltételezés szerint az új tabletta lassabban oldódik és ezáltal hatékonyabb is. Neked kell dönteni az állítás helyességéről.
Csapatban kell dolgoznotok. Gondosan tervezzétek meg az elvégzendő feladatokat, mert a kioldódás vizsgálata során 5 percenként kell egy-egy jodometriás titrálást elvégeznetek. A jodometriás C-vitamin meghatározás részletes leírása a StandardBase honlapon megtalálható. A feladat végeztével jegyzőkönyvet kell készítenetek mérési eredményeitekről.
Ez a feladatcsoport a következő kompetenciák fejlesztésében segít:

· Természettudományos ismeretek alkalmazása a problémamegoldás során

· Csapatmunkával kombinált problémamegoldás

· Mérési adatok megfigyelése, analízise
· Idő-, és munkaterv (ütemterv) készítés

Elvégzendő vizsgálatok
· Kétféle C-vitamin áll rendelkezésetekre: “hagyományos” tabletta és kapszula Szervezzetek két csoportot (A és B).
· Az A csoport a tabletta formulázású C-vitamint vizsgálja.
· A B csoport a kapszulázott C-vitamin (Cetebe) kioldódási sebességét fogja vizsgálni, amelyik lassabban oldódik a hagyományoshoz képest (bármilyen más ún. retard C-vitamin tabletta megfelel a vizsgálatra, nemcsak a Cetebe).
(A C-vitamin az aszkorbinsavval azonos.)
· A kioldódás sebessége függ a hőmérséklettől. Ezért a kétféle tablettát célszerű azonos, 20 – 25° hőmérsékleten vizsgálni.
· Szervezzétek úgy a munkát, hogy a csoport egyik tagja az Interneten keressen adatokat a kioldódás sebessége és a hatékonyság (hatékony felszívódás) közötti összefüggésre.
· Mint korábban említettük, gondos időterv készítése szükséges, mivel a kioldódás vizsgálata során 5 percenként (20 ml-es) mintavételezés és titrálás elvégzése szükséges.
· Látogass el www.standardbase.com honlapra és keresd meg a megfelelő mérési eljárást (Determination of vitamin C using redox titration). Ebben a leírásban a jód mérőoldat koncentrációja: 0,05 mol/dm3. Jelen mérésnél a javasolt mérőoldat koncentráció ennek tizedrésze!
· Az eljárás lényegét megtalálod a Tanulói adatlapon.
A gyakorlati munka elvégzése előtt gondoljátok át és vegyétek figyelembe a mérés elvégzése során felmerülő veszélyforrásokat!

Mérési eredményeid
· Tervezz egy táblázatot mérési eredményeid kiértékeléséhez!
· Fel kell jegyezned minden titrálás után a mérőoldat fogyásokat (A vizsgált oldat térfogata folyamatosan csökken 20-20 ml-rel, a kipipettázások miatt. A számítások elvégzésekor ezt vedd figyelembe!)
· Rajzold meg a C-vitamin kioldódásának idő függvényét (kioldódott aszkorbinsav tömeg – idő).
· Hasonlítsátok össze az A és B csoport kioldódási görbéjét!
· Készítsetek jegyzőkönyvet mérési eredményeitekről! Próbáljatok magyarázatot adni mérési eredményeitekre!
· 50-100 szóban próbáljátok leírni az időterv (ütemterv) készítése során szerzett tapasztalataitokat!
Önellenőrző feladat diákoknak

Töltsd ki az alábbi táblázatot! Ha több mint 3 nemleges válaszod lenne, konzultálj tanároddal!

	
	Igen
	Nem

	Eddigi ismereteid alapján 
1. Találtál megfelelő “kulcsszavakat”, cikkeket az interneten ehhez a méréshez?

2. Találtál a megadott cikkeken és internetes honlapokon kívül hasznos információkat?

3. Próbáld felírni a C-vitamin meghatározásának jodometriás reakcióegyenletét! Sikerült?

4. Tudod-e, hogy lehet a jód-mérőoldat pontos koncentrációját meghatározni?

5. Tudod-e, hogy mi a szerepe a jodometriás mérésekben a keményítőnek?

6. Van elképzelésed, hogy miért fontos a gyógyszerek megfelelő kioldódási sebessége?


	
	


Tanulói adatlap
Oldatok
0,005 mol/dm3 jód mérőoldat készítése. 0,635 g kristályos jódot és kb. 1,2 g KI-ot feloldunk 20 cm3 ionmentes vízben (100 cm3-es főzőpohárban). Az egészet kvantitatíve átvisszük egy 500 cm3-es mérőlombikba és jelig töltjük. A mérőoldat pontos koncentrációját naponta meg kell határozni nátrium-tioszulfát mérőoldat segítségével.

Indikátorként a jodometriában leggyakrabban keményítőt használunk. A keményítő elemi jód hatására kék színű jódkeményítővé alakul. A kék szín jodid- és H+-ionok jelenlétében különösen intenzív, de melegítéskor eltűnik. Titrálás közben a keményítőt csak akkor adjuk az oldathoz, amikor a jód már fogytán van és az oldat színe szalmasárga lesz.

Indikátor keményítő oldat készítése: 2 g keményítőt hideg vízzel péppé dörzsölünk, és ezt a pépet kb. 200 ml forrásban levő vízhez öntjük. Konzerválószerként 0,2 g szalicilsavat adhatunk hozzá. Egy-egy titráláshoz 2-3 cm3 keményítőoldatot használunk.

Ha nincs készen nátrium-tioszulfát mérőoldatunk, azt is készíteni kell. A 0,005 mol/dm3 oldat 1,2411 g Na2S2O3 . 5 H2O-t tartalmaz literenként. Pontos koncentrációját kálium-jodáttal lehet meghatározni, mely 150-180 °C-os szárítás után közvetlenül felhasználható. A kálium-jodát egyenértéktömege a moláris tömegének hatodrésze, azaz 35.669 g.

A kiszárított KIO3-ból 1000 cm3 0.005 n oldathoz lemérünk 0,1784 g-ot és azt átmossuk egy 1000 cm3-es mérőlombikba. Az oldat 20-20 cm3-éhez 0,8-1,0 g KI-ot adunk és sósavval vagy kénsavval megsavanyítjuk. A beállítandó koncentrációjú nátrium-tioszulfát mérőoldattal titrálunk. A KIO3-oldat jól záródó üvegdugós üvegben tetszés szerinti ideig eltartható, tioszulfát-mérőoldat beállítására és ellenőrzésére bármikor felhasználható.

Mérési eljárás
Javasolt minták
1.  500 mg-os “hagyományos” C-vitamin tabletta
2.  500 mg-os Cetebe retard kapszula. A kioldódás vizsgálata előtt távolítsd el a kapszulát!
Egy tablettát (Cetebe-t kapszula nélkül) dobjunk 900 cm3 ioncserélt vízbe (a víz hőmérséklete 20 - 25 °C között legyen) majd indítsuk el a keverést (kb. 300 fordulat/perc). Innen kezdjük mérni az időt!
Minden 5. percben pipettázzunk ki 20 cm3 oldatot, adjunk hozzá 5 cm3 1 mol/dm3 kénsavat és 2 cm3 keményítő oldatot, majd titráljuk meg 0,005 mol/dm3 jód mérőoldattal. 1 cm3 0,005 mol/dm3 jód oldat 0.881 mg C-vitaminnal (aszkorbinsavval) egyenértékű.
Rajzolj diagramot a korábban leírtak szerint!
Az Európai Gyógyszerkönyv szerint a C-vitamin 75%-ának ki kell oldódnia 45 percen belül.
Tanári útmutató
Rövid áttekintés
A mérési feladat célja (a jodometriás redox titrálás gyakoroltatásán kívül) egy gondosan megtervezett ütemterv (időterv) elkészíttetése a diákokkal.
Adhatunk a diákoknak a kivitelezésre ötleteket, de hagyjuk minél önállóbban dolgozni őket. A szükséges segítség nagyban függ a tanulók korábbi gyakorlati ismereteitől. Ebben a feladatban különösen fontos a jó team-munka szervezés és a helyes időbeosztás megszervezése. Adjunk tanulóinknak világos határidőket a feladat elvégzésére!
Külön fordítsunk figyelmet
· A gyakorlati kivitelezésére, a szakszerűségre
· A megfelelő táblázat megszerkesztésére, ahova a mérési adatokat gyűjtjük
· A csapatmunkára.
Szervezés
· Az osztályt osszuk minimum két csoportra!
· Javasolt csoportlétszám: 4 fő
Tanuló(1) minden ötödik percben mintát vesz, tanuló(2) elvégzi az 1-3-5 titrálást illetve a tanuló(3) a 2-4-6-ik titrálást stb. Így minden csoportnak minimum két bürettára lesz szüksége. A negyedik tanuló adatokat gyűjt (ill. információt az Interneten). Ilyen felosztás segít a helyes ütemterv elkészítésében.
· A második csoport hasonlóképp ossza meg az elvégzendő feladatokat
· Kettőnél több csoport szervezése esetén azonos mérési feladatot több csoportnak is kioszthatunk. Ez esetben a csoportok közötti kommunikáció elengedhetetlen.
Munkakörnyezet és feltételek az iskolában:

· Laboratórium
· Számítógépek internet hozzáféréssel
Javasoljuk a tanulóknak, hogy szükség esetén kérjenek segítséget és munkatervüket, időtervüket illetve eredményeiket osszák meg egymással.
Óraterv a tanároknak

· Tanári bevezetés (20 perc)

· A szükséges eszközök és vegyszerek számbavétele

· A feladattal kapcsolatos elvárások pontos megfogalmazása (tartalmi és formai követelmények)

· Információgyűjtés és a témához tartozó teszt kitöltetése, megbeszélése (30 perc)
· Gyakorlati munkák
· A csapatmunka megszervezése és a gyakorlati labormunka (160 perc, de ebben nincs benne a jód mérőoldat pontos koncentrációjának meghatározására szánt idő!)

· Jegyzőkönyv készítés, eredmények kiértékelése (60 perc)
Gyakorlati megjegyzések
Előkészítés
A feladat elvégzéséhez egy átlagos analitikai laboratórium szükséges. Speciális előkészítésre nincs szükség.
Eszközök, anyagok, vegyszerek
Vegyszerek
	Név
	CAS szám

	Jód
	7553-56-2

	Kálim-jodid
	7681-11-0

	Na-tioszulfát
	10102-17-7

	HCl oldat
	7647-01-0

	Kénsav
	7664-93-9

	Vízoldható keményítő
	9005-84-9


Eszközök
· Analitikai mérleg (pontosság= 0,1 mg)

· Mágneses keverő
· Stopperóra
· Hőmérő
Üvegeszközök 

· 1000 cm3 mérőlombik
· 250 cm3 Erlenmeyer lombik
· 100 cm3 mérőlombik
· 1000 cm3 főzőpohár
· 50 cm3 büretta
· 20 cm3 pipetta
A mérési eljárás és az oldatok a Tanulói adatlapon találhatók.
TesztfeladatOK
Válaszd ki a helyes választ!

1. 24,822 g Na-tioszulfátot feloldunk 1 dm3 vízben. Mekkora lesz az oldat koncentrációja?

a. 0,1 mol/dm3
b. 0,05 mol/dm3
c. 0,0051 mol/dm3
d. 1,0 mol/dm3
2. Kell-e a nátrium-tioszulfát oldatot faktorozni (pontos koncentrációját meghatározni)?

a. nem

b. lehet, de nem szükséges

c. csak a bemérést követő 1-2 nap múlva

d. igen

3. 1 cm3 0,05 mol/dm3 jód mérőoldat 8,81 mg aszkorbinsavval egyenértékű

a. nem igaz

b. a közeg H+-koncentrációjától függ

c. igaz

d. a jód nem reagál az aszkorbinsavval

4. A jód nem oldódik vízben, de oldhatóvá tehető

a. KIO3 adagolásával

b. KI adagolásával

c. melegítéssel

d. HCl-oldat hozzáadásával

A helyes válaszokat piros betűszínnel jelöltük.
Tesztfeladat

Válaszd ki a helyes választ!

5. 24,822 g Na-tioszulfátot feloldunk 1 dm3 vízben. Mekkora lesz az oldat koncentrációja?

a. 0,1 mol/dm3
b. 0,05 mol/dm3
c. 0,0051 mol/dm3
d. 1,0 mol/dm3
6. Kell-e a nátrium-tioszulfát oldatot faktorozni (pontos koncentrációját meghatározni)?

a. nem

b. lehet, de nem szükséges

c. csak a bemérést követő 1-2 nap múlva

d. igen

7. 1 cm3 0,05 mol/dm3 jód mérőoldat 8,81 mg aszkorbinsavval egyenértékű

a. nem igaz

b. a közeg H+-koncentrációjától függ

c. igaz

d. a jód nem reagál az aszkorbinsavval

8. A jód nem oldódik vízben, de oldhatóvá tehető

a. KIO3 adagolásával

b. KI adagolásával

c. melegítéssel

d. HCl-oldat hozzáadásával
www.pro-base.eu

